મહારાષ્ટ્રના અહમદનગર જિલ્લાના પારનેર તાલુકાનું રાલેગણ સિદ્ધિ ગામ દુનિયાભરમાં તેના ઉત્તમ જળ વ્યવસ્થાપનના કારણે જાણીતું બન્યું છે. ચાર દાયકા પહેલાં મહારાષ્ટ્રનાં હજારો ગામો ટીપા પાણી માટે તરસતાં હતાં ત્યારે રાલેગણ સિદ્ધિએ જળસંચયની અનોખી રાહ પકડી હતી. કુદરત વરસાદ સ્વરૂપે દરિયો ભરીને પાણી આપે છે પરંતુ તેનો ખોબલા જેટલો પણ સંચય આપણે કરતા નથી. આથી પાણીની કૃત્રિમ અછત ઊભી થઈ છે તે વાત આ ગામના લોકોને ગળે ઊતરી હતી. ગામ એ તો હાથીનો પગ છે જો કોઈ પણ ગામ એક વાર ખરા દિલથી નક્કી કરે તો કોઈ પણ સમસ્યાનો ઘરગથ્થુ ઉકેલ લાવી શકે છે. એ વાત રાલેગણે સાબિત કરી છે.